La Storia del Congo la xe ona de le pi conosude dal mondo ocidentale par i contati co el regno del Kongo e la formasion de na monarchia cristiana in tel mezo de l’Africa a i inizi de i tenpi moderni. La storia del Congo la scominsia, parò, tanto prima. I pigmei mbuti i ga abità el teritorio do ancò se cata el Congo fin dal 3 000 a.C. I primi popoli bantu i xe rivà inte la region verso el I secolo d.C. I bantu i ga portà co lori la tecnologia del fero. I kongo i se sa stabilio a la foce del fiume Congo e i ga formà na serie de picoli regni. El pi inportante el xe stà el Mbanza Congo, na sità stato che ora la se cata in tel nord de l’Angola, rente de la Republica Democràtega del Congo. El Mbanza Congo el xe cresù fin a cuerzar n’area de 300 000 km². Sto regno el xera divixo in sie province: Mbemba, Soyo, Mbamba, Mbata, Nsundi e Mpangu. I regni de Loango e Mbundu, al nord e al sud rispetivamente, i xera regni vasali. Le notisie so sti regni le xe baxade so la tradision orale. En tel XV secolo, le potense eoropee le volea spacar l’egemonia del comercio co l’oriente che el xera in man a i paexi islamici e la Republica de Venesia. I portoghexi i ga scominsià a sercar na via diversa par rivar a le Indie. En tel 1482, el navigador Diogo Cão el xe riva a la boca del fiume Congo. El incontro co la popolasion locale el xe ndà ben e, manco diese ani dopo, la nobiltà del regno la se sa convertio al cristianeximo. Nzinga a Nkuwu, el re de i bakongo, el xe stà batezà el 3 magio 1491. El fiol, Afonso I, el ga governà dal 1506 al 1543 e uno de i so fioi el ga studià a Roma e el xe diventà vescovo de i bakongo. Co i portoghexi i ga scominsià a sfrutar le colonie del Brasile, Cao Verde e São Tomé e Príncipe, i ga vù bisogno de s-ciavi par le piantagioni. I portoghexi i ga tacà a tor i scaivi dal re del Kongo. La pràtega de la s-ciavitù la ga creà insodisfasion tra i bakongo. I bakongo i se sa reoltà contro i portoghexi soto la guida de Tchimpa Vita, na suora congolexe che la gavea visto de le visone de San Antonio da Padoa che el la gavea dito de batarse par l’indipendensa del so popolo. El 25 otobre 1665, 20 000 bakongo i se sa scontrà co l’esercito portoghexe. Co la bataja la ga scominsià, el re Antonio I el xe stà copà subito e i congolexi i ga perso la bataja. I congolexi i xera anca divisa tra de lori par le lote par la sucesion al trono. Le lote interne le ga portà el regno de Loango a la secesion, così come el regno Téké, che gavea la cavedal rente de do ancò se cata Brazaville. Altri regni i se sa stacà fin che el regno del Kongo el xe diventà no enclave picenina al nord de l’Angola. I portoghexi i ga abolì el regno del Kongo in el 1914. L’industrializasion de l’Eoropa la ga portà la richiesta de materie prime. L’Africa la xera el serbatoio natural par sodisfare sta richiesta. I paexi che podea verghe na fornitura costante de oio, legname, avorio, goma, coton e altro, i podea sperar inte na produsion de masa e a baso prezo. El bisogno del marcà el ga portà a la division de l’Africa secondo i canpi d einterese a la Conferensa de Berlin. Prima oncora de le nasioni, i marcanti e i esploratori i xe rivà in Africa par verzar le strade comerciali. Francexi, portoghexi e belgi i ga conbatù par el controlo del fiume Congo.